《久雨短句呈梦得》
宋代·朱松

身闲书有味，吏傲俗不亲。小窗据物表，扫尽心眼尘。

令尹垂珠玉，敲门唤行春。作意向芳物，吾车曾未巾。

愁阴入病骨，鸠妇声亦嗔。冥冥三日雨，桃李迹已陈。

空馀深枝间，一一青子新。秾芳殿春晚，犹堪慰佳辰。

酴醾晓妆靓，芍药醉脸匀。白萼簪袅袅，风卮倒粼粼。

言当呼短舞，抵掌回双颦。年来得相从，稍觉安沈沦。

岂不挂俗事，察公极清真。眼中醉乡路，风味良独醇。

流光不容玩，尺璧何足珍。漓俗益可厌，愿言勤问津。

作者简介：朱松（1097一1143）字乔年，号韦斋，朱熹之父，祖籍徐州府萧县人，宋绍圣四年生于徽州婺源(江西婺源)，宋绍兴十三年卒于建州城南环溪，葬于崇安五夫里，享年四十六。宋重和元年戊戌登进士，宋宣和年间为福建政和县尉，侨寓建阳（今属福建）崇安，后徙考亭。历任著作郎、吏部郎等职，世称吏部郎府君，赠通议大夫，封粤国公，谥献靖祀入圣庙。后因极力反对权相秦桧议和，贬任江西饶州知州（治今鄱阳），未至任病逝。